Lig aan einde van transformasietonnel, meen sportministerMinister Tokozile Xasa. Foto: Kopano Tlape/GCIS Sportkwotas werk, sê die minister van sport, Thokozile Xasa. Xasa het vanoggend haar departement se jaarlikse vorderingsverslag oor transformasie in sport bekend gemaak met die nuus dat verskeie sportsoorte – na die regering se mening – in die regte rigting beweeg en dat ŉ klomp sportsoorte reeds hul transformasieteikens oortref het. Nasionale senior manspanne in atletiek, krieket, sokker, vlugbal, boks en tafeltennis het hul transformasieteikens verbygesteek terwyl netbal, skaak, gimnastiek, hokkie en rugby dit amper gehaal het. Sowat 60% van die land se sportsoorte het nou swart mense aan die stuur en byna 70% het beheerliggame waarvan die meeste lede swart is. Sewe uit die 19 voorste nasionale sportsoorte het hul teikens vir vroue-verteenwoordiging oortref, het Xasa gesê. In krieket het die aantal swart spelers vanjaar toegeneem van 45% tot 60%, in hokkie van 20% tot 45%, in rugby van 34% tot 42% en in netbal van 37% tot 56%. Xasa meen dit beteken daar is lig aan die einde van die transformasietonnel, gegewe die feit dat 80% van die land se mense swart, 9% wit, 9% bruin en 2% Indiër is. Die regering meet transformasie aan vyf onderafdelings, te wete demografiese verteenwoordiging in sleutelafdelings, toegang tot sportdeelname, vaardigheidsontwikkeling, standaard van bestuur en ekonomiese bemagtiging in die sportbedryf, het Xasa gesê. Sporttransformasie word jaarliks deur ŉ onafhanklike paneel bekend as die groep van vooraanstaande persone gemeet.